Document ID: 32003D0021

Απόφαση της Επιτροπής
της 30ής Δεκεμβρίου 2002
για την τροποποίηση της απόφασης 2002/673/ΕΚ σχετικά με την έγκριση των προγραμμάτων για την πραγματοποίηση ερευνών στα κράτη μέλη σχετικά με τη γρίπη των πουλερικών και των άγριων πτηνών
[κοινοποιηθείσα υπό τον αριθμό Ε(2002) 5488]
(2003/21/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 20,
Εκτιμώντας τα ακόλουθα:
(1) Η απόφαση 90/424/ΕΟΚ προβλέπει χρηματοδοτική ενίσχυση για τη λήψη των αναγκαίων τεχνικών και επιστημονικών μέτρων με στόχο την ανάπτυξη της κοινοτικής κτηνιατρικής νομοθεσίας και της κτηνιατρικής εκπαίδευσης ή κατάρτισης.
(2) Η πραγματοποίηση ερευνών σχετικά με τη γρίπη των πουλερικών και των άγριων πτηνών προβλέπεται από την απόφαση 2002/649/EΚ της Επιτροπής(3) η οποία προβλέπει επίσης ότι η Κοινότητα θα συμμετάσχει κατά 50 % στις δαπάνες που θα πραγματοποιήσουν τα κράτη μέλη για τη συλλογή και την ανάλυση δειγμάτων με ανώτατο όριο τις 500000 ευρώ για όλα τα κράτη μέλη.
(3) Με την απόφαση 2002/673/EΚ της Επιτροπής(4) εγκρίθηκαν τα προγράμματα των κρατών μελών και καθορίστηκαν τα υποδείγματα των εκθέσεων σχετικά με τα αποτελέσματα και τις δαπάνες των προγραμμάτων που θα εκτελούν τα διάφορα κράτη μέλη.
(4) Τώρα, όλα τα κράτη μέλη έχουν υποβάλει τα προγράμματά τους τα οποία εξετάστηκαν από την Επιτροπή, καθώς και από έναν εμπειρογνώμονα ενός εργαστηρίου στο οποίο προσέφυγε η Κοινότητα.
(5) Για το λόγο αυτό θα πρέπει να τροποποιηθεί η απόφαση 2002/673/EΚ προκειμένου να εγκριθούν επισήμως τα προγράμματα των κρατών μελών και να καθοριστεί το ποσό της χρηματοδοτικής συνδρομής της Κοινότητας και κάθε εγκεκριμένο πρόγραμμα.
(6) Η προθεσμία για την υποβολή των εκθέσεων σχετικά με τα αποτελέσματα των ερευνών θα πρέπει να παραταθεί μέχρι τις 15 Οκτωβρίου 2003, ώστε να καλυφθούν καλύτερα οι έρευνες σχετικά με τα άγρια πτηνά.
(7) Επ' ευκαιρία θα πρέπει να τροποποιηθεί και ένας πίνακας που χρησιμοποίησαν τα κράτη μέλη για την κοινοποίηση των αποτελεσμάτων των ερευνών σε σχέση με τις διάφορες κατηγορίες πουλερικών που εξετάστηκαν και να διορθωθεί ένα σφάλμα στον πίνακα αυτό.
(8) Τα μέτρα που προβλέπει η παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2002/673/ΕΚ τροποποιείται ως εξής:
1. Στο άρθρο 1 παράγραφος 3, η ημερομηνία "30 Σεπτεμβρίου 2003" αντικαθίσταται από την ημερομηνία "15 Οκτωβρίου 2003".
2. Το παράρτημα I αντικαθίσταται με το παράρτημα I της παρούσας απόφασης.
3. Το παράρτημα II αντικαθίσταται με το παράρτημα II της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Δεκεμβρίου 2002.

Labels: 4
20
0
6
12
15